《同程鱼门舍人曹习庵宋小岩两编修吴白华姚姬传两吉士集王梦楼侍讲斋中分端得观字》
清代·赵文哲

川冰鉴恬鳞，林霰集阳翰。平生岁寒心，出门轸三叹。

彼美惠久要，赏音及残爨。新故交自并，升沈道岂判。

转令感激平，弥觉言笑晏。家酝清且醇，款款陈玉案。

既醉讵忘归，隆思理还乱。日月逝不居，俯仰有殊观。

一诵《鸡鸣》篇，永怀矢申旦。

作者简介：（?—1773）江苏上海人，字升之、损之，号璞庵、璞函。乾隆二十七年南巡召试赐举人，授内阁中书，在军机章京上行走，官至户部主事。缅甸之役，从阿桂军。还至四川，入温福幕，预大金川之役。三十八年，木果木之战，大营覆没，从温福死难。赠光禄寺少卿。工诗文，早年即有盛名，从军之后，得江山之助，所作尤变化新奇。有《媕雅堂集》、《娵隅集》等。